Cesarhanmun/geonobi-data huggingface dataset:
地名: 昌寧 (慶尚道, 縣（監）)
年: 1472.0

○禮曹啓: "慶尙道觀察使吳伯昌啓本內: ‘晋州居良女得非, 百姓金戒南妻也。 夫得癩疾, 四年不愈, 得非聞人肉可療, 自斫左手第四指, 曝乾作末, 和飮食饋之, 其疾遂愈。 高靈人白孝元, 其父母俱老, 奉養極至, 父寢疾, 侍藥三年, 不離側。 及歿, 負土成墳, 不顧妻子, 廬於墓側, 躬自炊爨, 或乞貸, 以供朝夕之祭。 未幾母歿, 哀毁如一。 寧海居婢仇音方, 年十九, 嫁私奴眞言, 年三十五夫死, 其父哀其寡, 欲奪其志, 仇音方知之, 潛逃于野, 數日不出, 如是者屢, 父終不能奪, 守節不渝。 又不食肉、茹葷, 鄕黨稱服。 淸道人學生李官明, 母爲虎所搏, 官明右手執鐵把, 左手持炬, 登山尋虎, 行七八里, 奪母屍而來, 哀痛擗踊, 里人憐之, 共備棺槨以葬。 昌寧人朴云、朴云山, 船軍朴衆生之子也, 朴云年十四, 云山年八。 一日, 衆生率二兒, 往耕山谷, 至日暮, 衆生爲虎所搏, 朴云持小斧, 云山扶其父不捨, 追至三十步, 叱虎, 呼天大哭, 虎乃棄去。 朴云護其屍, 與虎相對; 云山奔告里人, 共擔其屍至家, 具棺榔以葬。 咸陽人金氏, 水軍金源之女也。 年十六, 適同郡李陽, 陽死, 喪畢, 其舅順義, 憐其年少, 諭以更醮, 金氏以死自誓, 獨與母居。 同邑呂自勤聞其美, 欲娶以爲妾, 盛僕從襲其家, 必欲得之。 金從北牖出, 至夫墳, 披草而宿, 號哭曰: ‘良人有知? 何不携我俱亡?’ 自勤知不可强, 遂還。 後有朴德龍者亦欲爲妻, 往求焉, 金奮罵毅然, 不可干。 金避德龍, 移居兄家, 德龍復往求焉, 其兄曰: ‘人多慕汝, 汝必不免。 與 其貧窶而孀居, 孰若從之爲愈?’ 金太息悲泣。 母懼其死, 常守之, 是夜, 母稍懈, 金已經於屋梁矣。 學生朴由孝家貧, 養親甘旨無缺。 父歿七日, 餰粥不入口, 廬于墓側, 躬自炊飪, 朝夕朔望之需, 不取辨於諸弟。 諸弟有欲助者, 輒却之曰: ‘幸忝長嗣, 敢煩弟、妹乎?’ 居二年, 其母疾篤, 迎置齋廬, 奉藥餌, 疾轉劇, 由孝取其糞嘗之, 味甛益, 憂懼不自勝。 母歿, 合窆父塋, 居廬五年。 生員表沿沫, 平生篤學力行, 丁母憂哀毁踰制, 小祥始蔬食, 居廬三年, 不飮酒、不見齒, 夜不解帶, 塋域之外, 足不一躡焉。 治喪事, 一依朱文公
              《家禮》, 鄕里化之, 有廢佛齋者。 服闋, 會兄弟, 分遺財, 臧獲之少壯者, 諸兄皆欲自占, 沿沫嗚咽流涕曰: ‘慈氏平時, 此奴婢俱屬意於少妹, 靈爽如在, 其忍背諸?’ 遂取其老弱者, 先隷於己, 諸兄慙赧, 莫敢駁焉。 鄕人有識者皆曰: ‘表子之行, 無愧薛包。’ 昌寧人鄭氏, 年二十, 嫁司醞直長郭崇儀居京。 崇儀死, 鄭氏輿柩還葬鄕里, 遂作室墓傍, 日夜哀慟, 朝夕親奠, 終始如一。 喪畢, 事舅姑, 未嘗或怠, 疾病、憂患, 暫不離側。 夫亡十年, 不食肉, 不輟 朔望之祭。 臣等參詳《大典》勸奬條云: ‘孝友、節義特異者, 賞職、或賞物; 尤異者旌門、復戶。’ 得非、仇音方、李官明、朴云、云山、郭崇儀妻鄭氏, 行義卓異, 請令所在官, 復戶、旌門; 李陽妻金氏, 貞烈特異, 請令所在官, 致奠、旌門; 白孝元、朴由孝、表沿沫, 孝行可嘉, 請令吏、兵曹, 隨才擢用, 以示勸奬。" 從之。 又特賜朴云、云山米、豆幷十碩。
地名: 昌寧 (慶尚道, 縣（監）)
年: 1473.0

○先是, 禮曹啓: "參判趙邦霖無嫡子, 以妾子福海爲後, 及邦霖死, 弟傅霖以爲: ‘《大典》奉祀條, 「嫡長子無後, 則衆子, 衆子無後, 則妾子奉祀」, 吾以衆子, 禮當奉祀’, 奪福海奉祀田宅奴婢, 福海訟之。 臣等按, 《大典》所謂 ‘嫡子無後者,’ 指嫡妾俱無後者也, 福海雖妾子, 不可謂邦霖無後也請依《大典》, 令福海奉祀。" 命議于院相, 鄭麟趾、鄭昌孫、崔恒、金礩、成奉祖議: "嫡妾之分, 天尊地卑, 不可亂也。 《大典》之意, 以嫡子無後, 則衆子奉祀, 衆子無後, 則不得已令妾子奉祀耳。 法原天理, 禮緣人情, 有衆子而先令妾子主祀, 於情理甚未安, 陵嫡陵貴陵長之風, 由此而起, 亦未便。 嫡長子無後, 則衆子奉祀者, 已多前例, 忠勳府立嫡長之法, 亦嫡長子無後則衆子, 衆子無後然後, 方許妾子入屬, 豈宜一代之制,有此兩法之行? 《大典》仍舊毋改, 衆子奉祀, 而嫡長子有妾子者, 自可祭其考妣, 嫡長子雖出祠堂, 亦不絶祀矣。 或以爲: ‘《大典》所謂「後」字, 兼嫡妾而言, 所謂「妾子」, 指孼弟’, 而言若然, 則《大典》何以曰 ‘嫡長子無後則衆子, 衆子無後則妾子’, 至衆子然後, 方言妾子, 又不稱孼弟, 而稱妾子乎? 立法本意, 恐不如是。" 韓明澮、洪允成、曺錫文、尹子雲議: "依禮曹所啓, 何如?" 傳曰: "上黨、仁山、昌寧、茂松及議政府、六曹判書, 更議之。" 申叔舟、韓明澮、曺錫文、尹子雲、尹弼商、李克培、咸禹治、成任、李鐵堅、韓繼純議: "《大典》只議子行耳, 不及於孫行。 故曰: ‘嫡長子無後則衆子, 衆子無後則妾子奉祀’, 長子有妾子, 則豈可謂之無後也? 故有妾子者, 不許立後, 是謂妾子亦可奉祀, 此立法本意也。 假令長子奉祀有年, 或無嫡子, 或有而先死, 只有妾子, 乃奪而與其弟或弟之子, 長子死而不得入廟, 奴婢田宅亦竝見奪, 紛紜起訟, 實非法意。 法原天理, 禮緣人情, 豈可奪人所有, 以起爭端乎? 況宗支之分, 有君臣之義, 其不可亂也, 豈止嫡妾而已哉? 《朱子家禮》所謂 ‘宗子只得立嫡, 雖庶長立不得,’ 是亦《大典》之意, 只論子行而已。 又況長ㆍ衆子皆無後, 則不得不至於妾子, 可獨於長子之家, 不得以妾子奉祀乎? 忠勳府以官祿爲主, 故或有衆子嗣者, 是官爲立後也, 豈宜以是遂及私家, 擅亂宗支乎? 假如長子只有妾子, 衆子有嫡子, 而先長子而死, 假如衆子之嫡子有嫡子, 而亦先長叔而死, 則棄長子之妾子, 而及孫曾孫可乎? 其變無窮, 處之尤難, 一依《大典》施行, 如有長子自願以衆子之次子立後者, 依今受敎, 告官定奪何如?" 盧思愼議: "承重者, 承祖上之祭祀, 重莫重焉, 古之所謂 ‘宗子’, 是也。 一族宗之, 有君道焉, 豈可以妾子爲之乎? 故古有 ‘宗子只有立嫡之文’, 則妾子之不得爲宗子尙矣。 假令長子無嫡子, 或畜婢生子而身死, 其祖與父尙在, 則將家廟之重, 付之妾孫乎? 付之衆子乎? 付之妾孫, 則身且未免爲賤, 安能承三代祭祀之重, 爲一族之所宗乎? 一朝擧累世相傳之家業, 委之於卑賤之人, 豈尊祖敬宗之義, 豈乃祖乃父之意乎? 禮緣人情, 法遵先王, 我朝自祖宗以來, 長子無嫡子, 則雖有妾子, 不得承其祖, 詎宜輕變? 臣愚以謂, 依鄭麟趾等議, 施行爲宜。 儻曰長子例作宗子, 以無嫡子之故, 不得入父祖之廟, 爲不可也, 則古有立後之法, 以兄弟之子, 從願繼後, 庶祖上之廟, 不辱於賤人, 而長子之祀, 亦有所歸, 其於情義, 亦爲得宜。" 姜希孟議: "依鄭麟趾等議, 何如?" 李克增議: "若嫡長子, 以衆子之子, 自願立後, 則可矣, 然有妾子, 而欲附祖廟, 捨妾子而謂他人子, 於情理未穩, 依鄭麟趾等議, 何如?" 傳于叔舟等曰: "長子無嫡子, 而只有妾子, 次子則顯達, 而又有嫡子, 使妾子得承大統, 於義未安, 使長子立弟之子爲後, 何如? 若長子不欲立後, 而使妾子自作一支, 次子得承大宗, 無乃不妨乎?" 明澮、弼商、繼純、鐵堅皆曰: "上敎允當。" 叔舟、錫文、子雲、克培議曰: "其長子已承重, 則亦已爲長子家之事, 諸弟之所不得與焉。 此自古立宗之意, 雖千言萬語, 無以易此, 又立後之事, 皆從其所願, 不宜以法驅之, 爲人父子。 今於立宗之法, 若有不得已之故, 則許告官定奪, 若有嫌其妾子之卑賤, 欲立其弟之子者, 亦自告官而立之, 法所不禁, 或無可立後者而絶嗣者亦多, 以妾子爲後, 不猶愈乎? 若令立弟之子爲後, 則爭奪大起, 將毁風俗, 從古法何如?" 禹治議: "請依前啓。" 至是又召院相、議政府、六曹判書, 命從一議定以啓, 麟趾、昌孫、明澮、恒、錫文、礩、子雲、奉祖、任、鐵堅、繼純、克增皆以爲: "次子奉祀爲便。" 叔舟、允成、克培、禹治啓: "可令妾子奉祀。" 上竟從麟趾議。
地名: 昌寧 (慶尚道, 縣（監）)
年: 1476.0

○先是, 何東府院君
                  〔河東府院君〕
                
              
              鄭麟趾、領議政鄭昌孫、上黨府院君
              韓明澮、昌寧府院君
              曺錫文、上洛府院君
              金礩、右議政尹子雲、坡川府院君
              尹士昕議: "兩界守令、萬戶、僉節制使等往還, 皆給馬。 然幷率自己奴馬, 皆未及給祿之限。 自今解由斜出後, 自任所至京中, 計程途遠近, 倍加日限爲便。" 啓下兵曹, 至是兵曹啓: "謹按《大典》祿科條註節該: ‘有故科前未及受者, 科後百日則追給, 守令遞任者, 解由外因公務未來, 則雖過限, 計程途, 啓聞追啓。’ 今詳兩界, 非他道例, 程途隔遠, 限內未及上來, 因此未得受祿者多。 今後兩界守令ㆍ僉節制使ㆍ萬戶等, 於程途元限加半, 何如?" 從之。
地名: 昌寧 (慶尚道, 縣（監）)
年: 1477.0

○命曾經政丞、議政府、六曹判書、曾經永安道節度使者, 議唐人解送事。 領議政鄭昌孫、昌寧府院君
              曺錫文、光山府院君
              金國光、左贊成尹弼商、吏曹判書姜希孟、左參贊任元濬、兵曹判書魚有沼、楡城君
              宣烱、右參贊李承召議: "野人剽掠上國邊氓, 做奴使喚, 乃其俗也, 隨其逃還一一解送, 則必有含憤生釁者。 然自祖宗朝, 至誠事大, 唐人來投者, 悉皆解還, 野人亦不以爲怪, 庚辰北征以後, 野人多反側。 世祖朝諭邊將云: ‘唐人來投者, 其主旬日間來尋, 則還給之’, 此一時權宜耳。 若唐人年少被虜, 久居彼土, 則語音日變, 忘其本語, 勢所必然。 若非唐人, 安肯捨本土而來哉? 雖不解漢語, 的是唐人, 則今雖勒還, 彼必思戀鄕土, 潛從他路, 達于遼東矣。 如此則累朝至誠事大之義, 一朝而虧, 非細故也。 近日劉處康之事, 亦可鑑矣。 慮與虜生釁, 而獲戾上國, 甚乖大體, 隨其來投, 一一解送何如?" 戶曹判書尹欽、知中樞府事鄭文烱、刑曹判書尹繼謙議: "唐人解送, 雖是大義, 一時邊釁, 亦不可不慮, 依世祖朝下諭爲便。" 傳曰: "世祖朝下諭, 一時權宜耳, 今則不可。 但野人自相擄掠, 役之甚苦, 則無乃或有欲處樂土而來投者乎?" 昌孫等對曰: "本是彼人, 則安有來投之理? 無可疑也。" 從昌孫等議。

○癸丑/御經筵。 講訖, 大司諫孫比長、執義金升卿論司僕提調尹子雲、韓致亨自薦久任之非, 請鞫之, 上曰: "提調薦人, 非自今始, 何固言之如是?" 比長又啓曰: "繕工提調金漑, 當殿最之際, 仰曹堂上以公議貶林重, 而私欲庇之, 自抹其名於啓本, 唐突莫甚。 國家以老宰相待之, 而漑之自處如此, 於大體何如?" 上曰: "繕工非好官, 只以漑勤於營繕之任, 故未遽遞之。 今所司論請至此, 當令改差, 司僕久任, 亦令吏曹注擬。" 比長又啓曰: "申安善奉祀, 今命從文記施行, 臣等意庶人只祭考妣, 安善豈可使永永享祀, 以虧大法?" 上曰: "仁政必先鱞寡孤獨。 安善無後, 以奴婢奉祀, 其情可哀。 凡財主之願, 自家之法, 國家不可一切不從也。 且祭代等殺, 乃士大夫之禮也, 何足議於安善?" 升卿曰: "上敎允當。 然恐此法一立, 效之者多, 將或至於賤人變爲良人矣。" 上曰: "此法關係大體, 不可輕易定奪。 明日當更召大臣議之。" 先是, 司憲府啓: "申安善放役婢永春, 請限己身率其所生奉祀, 永春死後其所生, 依法區處。" 命議諸政丞, 又命禮曹、刑曹、司諫院、承政院議之, 皆言不可永永奉祀。 又令政丞更議, 俱如前議, 唯昌寧府院君
              曺錫文以爲: "依財主願意亦無妨。" 命憲府依財主願意, 故臺諫論之。
地名: 昌寧 (慶尚道, 縣（監）)
年: 1478.0

○右副承旨金承卿入啓事, 上曰: "昌原奴元萬、山伊等殺人, 非自爲之, 聽主所敎, 今若盡律科罪, 則無奈太重乎? 末減何如? 且今服招奴婢, 竝屬官奴, 則昌寧家恐無給使之人, 擇其家中用事者定屬, 其迷劣者及初不承服者, 勿論何如?" 升卿曰: "上敎允當。 其初不服者, 婢五、奴二, 而二婢及乳父, 則忍杖竟不服。" 上曰: "今幷鞫奴婢者, 特權宜耳, 奴婢不言主事, 義也。"

○己酉/受常參, 視事。 右副承旨李瓊仝將刑曹啓本啓: "昌寧囚私奴李金、私婢元非與物故奴莫同等同謀, 刺殺本主曺瑁罪, 律該凌遲處死。 婢四桂知莫同等謀殺本主而不禁罪, 律該斬不待時。" 上顧問左右, 瓊仝對曰: "四桂當李金等殺主之時, 雖不與焉, 知謀不禁, 且莫同所用殺主之刀, 乃四桂之刀, 竝凌遲何如?" 上曰: "雖知其謀, 當殺時不參, 比他人則有間, 處斬宜矣。" 瓊仝又啓刑曹啓本: "陽城囚僧法守殺僧淡正, 奪衣服雜物罪, 律該斬不待時, 鎭岑縣囚前訓導崔季江僞造本道監司印信罪, 依《大典》斬待時, 妻子永屬諸邑奴婢。" 竝從之。 獻納崔潘啓曰: "立後四寸婚嫁之禁, 雖自今立法, 然宋纉婚於有服之親, 而授監察。 監察非凡員, 請改差。" 從之。
地名: 昌寧 (慶尚道, 縣（監）)
年: 1502.0

○刑曹以昌寧大君奴仲石推問事, 移關于宗簿寺, 據關捉送事, 公緘于大君。 王聞之, 命囚宗簿寺及刑曹色郞廳以推
                〔曰〕
              : "如此凌上之風, 不可不禁。 今後大君等避寓處, 勿令如是。"
地名: 昌寧 (慶尚道, 縣（監）)
年: 1505.0

○傳曰: "昌寧大君其賜奴婢一百口。"
地名: 昌寧 (慶尚道, 縣（監）)
年: 1506.0

○傳曰: "昌寧大君田畓, 依徽順公主例免稅, 京外奴婢, 一應雜役蠲除。"

○戊午/傳曰: "義城縣令李長吉, 其除軍資監副正。" 長吉陰邪謟侫, 以昌寧大君寓鄭眉壽家, 趨走門庭, 無異僕隷, 與其奴石季孫, 結爲兄弟, 分飮一杓, 或相舐頰, 恬不爲恥。 後見田非勢重, 移附之, 多賂金帛田民, 徑超爲副正。

○傳曰: "昌寧大君奴子等, 除雜役。"

○朴元宗等啓曰: "廢世子及昌寧、陽平等, 近在城外, 未爲穩當。 擇幽僻郡邑安置, 官給其食, 禁雜人出入。" 傳曰: "可。" 僉啓曰: "&#x29507;
              旌善、仁
              遂安、誠
              堤川、敦壽
              牛峯, 竝於官家近處置之, 高其垣墻, 常令鎖閉。 凡出納衣食等物, 令官人監掌。 其支供, 以所在官倉之米, 炊爨, 使其官奴婢, 又令軍士、守直有無事, 守令每月季, 報觀察使。" 傳曰: "依啓。"
地名: 昌寧 (慶尚道, 縣（監）)
年: 1507.0

○左承旨洪淑, 以弘文館箚子中語, 答曰: "其曰: ‘金勘之交通宮禁, 伺侯
                〔伺候〕
              主意者, 問諸內官,’ 答曰: ‘非使人相通, 勘每自問安而已。’ 其曰: ‘托養昌寧者, 人所共知也。’ 其曰: ‘阿附綠水, 又養其兒, 求媚內嬖者,’ 令其部問切隣, 則答以 ‘綠水子女, 不來其家。’ 其曰: ‘常買禁標內人家, 旋卽私獻, 遂獲倍蓰之利者,’ 必是前日忱潾妻上言家舍也。 且鄭眉壽依托昌寧, 亦人所共知也。’ 如縱其豪奴, 作弊中外, 冒占人家, 則無形迹可尋。"

○鄭眉壽啓曰: "臣以公主之子, 長於闕內, 成宗幼沖之時, 日與侍遊於紫薇院, 內人無不知小臣也。 昌寧之養於臣家, 勢有所不得已也。 當廢朝危懼之際, 日以免禍爲幸, 豈(客)
                〔容〕
              拒之? 臺諫以臣爲固結內寵, 然其時之事, 天鑑洞照, 臣不敢自明也。 但云: ‘縱其豪奴, 作弊中外者,’ 臣竊悶焉。 然皆以爲不可問其言根, 此亦公論, 臣不必自明也。 但臣有宿疾, 小便頻數, 其於經筵, 似難久侍, 請遞臣領經筵之職。" 傳曰: "卿之所言, 予悉知之, 彼雖言之, 予何疑焉? 予使給暇調理, 其勿辭。" 再辭不允。 命政院賜藥。
地名: 昌寧 (慶尚道, 縣（監）)
年: 1510.0

○臺諫合司啓曰: "臣等聞李長吉敍用, 不勝駭愕。 長吉攀附, 國人孰不知之? 反正後, 只被永不敍用之罪, 不被重典, 已爲大幸。 若小有知識, 豈忍出發明之計乎? 托以免禍, 陰有納賂求官之計, 自知傾財破産, 不足以充其用, 求爲義城縣令, 以逞其計。 義城, 慶尙道富饒之地。 到官, 日事割剝, 不遺錙銖, 至今人民, 怨入骨髓, 有聞長吉名, 則交口咄罵曰: ‘老賊尙在否?’ 以此可知貪暴無厭之狀。" 上曰: ‘長吉有才幹可用。’ 自古小人, 未有無才者。 頃日獻議大臣, 亦有與於當初永不敍用之議者, 今乃啓曰: ‘似無暇於求官。’ 是亦不當。 若以謂長吉賂乞免禍, 則豈以縣令, 超授副正乎? 其在義城, 盡取官儲, 賂諸綠水,
                【廢主寵姬名】
              此長吉之才幹, 用之於不善也。 且多斂民間布物, 廣買奴婢, 以爲己物。 任崇載爲採紅駿使時, 以長吉爲腹心, 長吉乘勢驕人, 凌辱同道守令, 或自稱昌寧大君
              
                【廢主之子】
              養父, 或稱綠水交親, 抑買商賈所持緜紬, 用以行賂。 又多買針, 散之民間, 貿換紅花紫草, 日以媚悅綠水爲事。 若據法定罪, 豈止廢錮? 金銀之言, 不可取信, 請收還敍之命。" 又啓尹商老事。 上曰: "長吉事, 反正後, 事多草創, 未能詳辨。 今見其妻上言, 聞金銀之言, 則此必懼禍, (異)
                〔冀〕
              以賂免, 非其本情也。 不允。 尹商老事, 亦不允。"
地名: 昌寧 (慶尚道, 縣（監）)
年: 1514.0

○丁未/御朝講。 鄭光弼曰: "邇來屢有災變, 至爲驚駭。 避殿、減膳, 亦似循例。 國事日非, 恬然度日, 冥冥之中, 先示告戒, 而猶未知耶? 臣常念于中, 而未得其故也。 古云: ‘當局者迷, 傍觀者明’。 若下旨求言, 豈無能言者乎?" 大司諫金世弼曰: "壬申年, 柳順汀啓以‘南原等官土豪、品官, 冒占白丁之弊。’ 臣適授監司, 親承傳敎, 到界搜括, 其濫占匿使, 多至五六十, 官奴婢亦多隱接役使, 臣未及畢推而遞, 至今不啓。 更命搜括啓聞, 何如?" 上曰: "下諭問之可也。" 大司憲宋千喜曰: "臣前爲慶尙道監司時, 土豪、品官之最强者, 推覈而徙邊矣。 其後孫仲暾語臣曰: ‘土豪, 尙有未及制者, 昌寧、靈山等處, 有數三土豪, 至於田稅, 亦不納官云。’ 耕食國土, 而至於不稅, 頑惡孰甚? 固宜推懲。 金安國前日言: ‘咸安有李季賢者, 家匿才白丁, 多至三十餘人, 人之牛馬, 公然牽來, 其主見之, 畏不敢訴; 有一全羅道人, 推捉逃奴于其家, 右人要諸路殺之, 投之江中。’ 土豪之强暴類此, 不可不深治痛懲。"
地名: 昌寧 (慶尚道, 縣（監）)
年: 1547.0

○戊寅/政院以兼司僕許璜告變書一封入啓, 命囚昌寧副守
              勣、金馬副守
              勉于義禁府,
                【許璜告變時, 承旨趙彦秀、韓㞳、蔡世英、丁應斗、周世鵬坐政院, 辟下人潛問其事, 且使史官不參聽。】
              令三省交坐推鞫。 許璜供詞, 羅淑婢允伊所謂: "主上幼沖, 大妃執政, 如此殺人。" 之語, 與事干各人招辭, 有相牴牾。 事干所供, 亦曰: "璜與昌寧守、金馬守, 有宿嫌。" 而推閱則果如其言。 璜所告之事, 皆不實。 傳曰: "許璜其刑訊, 昌寧守、金馬守, 雖璜所告不實, 不無與尹任交結之事。 宗親不得交結朝官, 自有其法, 以此照律可也。" 璜後乃承服, 以誣告反坐, 擬以一罪。 傳曰: "許璜無知之人, 其減死, 勿爲籍沒。" 於是, 大臣等啓曰: "《大典》內凡亂言而情理切害者, 斬而籍沒。 璜造爲觸上之言, 未有如此切害之甚者, 決不可減死。" 答曰: "許璜以無知之人, 希賞搆成而已, 非自爲觸上不道之言, 故不允。" 再啓, 不允。 憲府啓曰: "大逆誣告反坐之法, 載在三尺。 許璜非但誣告而已, 且其承服之言曰: ‘如此事, 自上所樂聞之事, 欲得好爵而告之。’ 云, 若此兇惡之人, 豈在原例?" 諫院亦啓之, 皆不允, 後累啓, 從之。
地名: 昌寧 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 昌寧 (慶尚道, 縣（監）)
年: 1602.0

○乙卯/諫院啓曰: "靈山縣監鄭義邦, 爲人泛濫, 前爲昌寧縣監時, 率畜靈山官婢, 貽弊多端, 一道之人, 莫不痛憤。 今授本縣, 物情皆以爲未便。 請命罷職。 金郊察訪金台佐, 人微望輕, 彈壓蘇復之責, 難望於此人。 請命遞差, 其代十分擇遣。 瑞山郡守朴知進, 本院三度越署經。 請命遞差。" 答曰: "依啓。"
地名: 昌寧 (慶尚道, 縣（監）)
年: 1697.0

○命旌烈婦晩眞閭。 晩眞, 昌寧縣寺奴金戒右之妻也。 戒右溺水死, 晩眞聞卽大號曰: "吾有二歲稚兒, 而夫也已死, 吾豈獨生?" 言已卽投水, 傍人救之不得。 翌日, 村人拯出, 晩眞抱其夫脚, 同罥於一網以出, 見者莫不流涕咨歎。 晩眞時年二十四。 慶尙觀察使李彦紀上其事, 特命旌其門閭。
地名: 昌寧 (慶尚道, 縣（監）)
年: 1791.0

○正壇配食三十二人:
                【安平大君
                  章昭公
                  瑢、錦城大君
                  貞愍公
                  瑜、和義君
                  忠景公
                  瓔、漢南君
                  貞悼公
                  &#x2497D;、永豐君
                  貞烈公
                  瑔、判中樞院事李穰、礪良府院君
                  忠愍公
                  宋玹壽、禮曹判書忠莊公
                  權自愼、寧陽尉
                  獻愍公
                  鄭悰、敦寧府判官權完、議政府領議政忠定公
                  皇甫仁、議政府左議政忠翼公
                  金宗瑞、議政府右議政忠莊公
                  鄭莽、吏曹判書忠貞公
                  閔伸、兵曹判書趙克寬、吏曹判書忠毅公
                  金文起、都摠府都摠管忠肅公
                  成勝、贈兵曹判書行別雲劍忠强公
                  朴崝、刑曹判書文愍公
                  朴仲林、贈吏曹判書行承政院右承旨忠文公
                  成三問、贈吏曹判書行刑曹參判忠正公
                  朴彭年、贈吏曹判書行集賢殿直提學忠簡公
                  李塏、贈吏曹判書行禮曹參判忠烈公
                  河緯地、贈吏曹判書行成均館司藝忠景公
                  柳誠源、贈兵曹判書行都摠府副摠管忠穆公
                  兪應孚、贈司憲府持平河珀, 左參贊貞簡公
                  許詡、集賢殿修撰許慥、贈吏曹參判朴季愚, 順興府使忠莊公
                  李甫欽、都鎭務鄭孝全、贈工曹參判寧越府戶長嚴興道。】
              別壇一百九十八人。 事未詳八人: 
                【平安監司趙遂良、忠淸監司安完慶、繕工監副正李命敏、山陵掌務李賢老、刑曹正郞尹鈴孫、吏曹佐郞沈愼、安岳郡事黃義軒、高陽縣監高德稱。】
              坐收司一百九十人:
                【知部金承珪、宜春君
                  友直、德陽君
                  友諒、參判皇甫錫、兵使趙崇文、僉知中樞院事李石貞、司諫院獻納李承胤、鎭撫元矩, 鍾城府使李耕㽥、成均館司藝趙衷孫、軍器判事尹處恭、直長金承璧、直長皇甫欽、高陽縣監朴夏、軍器錄事趙藩ㆍ李承孝ㆍ閔甫昌ㆍ閔甫諧ㆍ閔甫釋ㆍ尹涇ㆍ尹渭ㆍ尹濯ㆍ尹湜ㆍ李乾金ㆍ李乾玉ㆍ李乾鐵ㆍ李白金ㆍ李秀同ㆍ趙香同ㆍ趙貴同ㆍ金晶ㆍ河石ㆍ李保仁ㆍ李差ㆍ金末生ㆍ安莫同ㆍ梁玉ㆍ崔老ㆍ金尙志ㆍ高廉石ㆍ趙石岡ㆍ朴以寧ㆍ皇甫加麿ㆍ皇甫京斤ㆍ金金木壹ㆍ金祖同ㆍ金壽同ㆍ李繼祖ㆍ李紹祖ㆍ李將軍ㆍ李承老ㆍ閔石伊ㆍ尹介同ㆍ尹孝同ㆍ趙季同ㆍ李諧ㆍ李諶ㆍ李沙門ㆍ李住令ㆍ李謨ㆍ李友敬ㆍ金琱瑚ㆍ金㖋同ㆍ金得千ㆍ金卜千ㆍ黃敬孫ㆍ黃長孫ㆍ黃石同ㆍ李漢山ㆍ崔沔ㆍ李守禎ㆍ朴遂良ㆍ任進誠ㆍ金謙ㆍ許逐ㆍ洪適ㆍ洪九成ㆍ洪玉峯ㆍ崔泳孫ㆍ崔自滌ㆍ陳有蕃ㆍ趙由禮ㆍ成文治ㆍ李聞ㆍ李崇禮ㆍ申敬之ㆍ申孟之ㆍ申仲之ㆍ申謹之ㆍ金玉謙ㆍ金匡殷、 司謁黃貴存、高陽記官仲銀、高陽記官植培、集賢殿校理朴引年、集賢殿修撰朴耆年、都鎭撫李裕基、府使成三顧、正郞成三省、成均館學諭河紀地、慱士朴大年,別侍衛李義英、李禎祥、中樞院錄事李智英、成均生員朴憲、成均生員河紹地ㆍ成孟瞻ㆍ成孟平ㆍ成孟終ㆍ朴珣ㆍ朴奮ㆍ李公澮ㆍ河琥ㆍ河璉ㆍ河班ㆍ柳貴連ㆍ柳松連ㆍ兪思守ㆍ朴崇文ㆍ宋石全ㆍ宋昌寧ㆍ崔得地ㆍ崔致地ㆍ金九知ㆍ成三聘ㆍ權署ㆍ權著ㆍ崔斯友ㆍ鄭冠ㆍ奉汝諧ㆍ金堪ㆍ金漢之ㆍ金善之ㆍ李昊ㆍ張貴男ㆍ李午ㆍ李末生ㆍ沈上佐ㆍ朴永年ㆍ黃善寶ㆍ權九之ㆍ金玄錫ㆍ許延齡ㆍ許九齡ㆍ趙淸老ㆍ李祥孫ㆍ朴良諴、觀察使庾龜山ㆍ庾鰲山、學生沈希哲、 學生朴守明、碩興品官安順孫ㆍ金由性ㆍ安處强ㆍ安孝友、順興記官仲才、宦者金衍ㆍ金大丁ㆍ韓崧ㆍ池爭ㆍ李貴ㆍ印平ㆍ柳臺ㆍ尹奇ㆍ朴閏ㆍ吉由善ㆍ崔粲ㆍ曺熙ㆍ徐盛代ㆍ嚴自治ㆍ金得誠ㆍ金得祥、盲人池和、羅乫豆、奴別監乭中、典農寺奴睦孝智、順興官奴鄭有才ㆍ凡三ㆍ石丁ㆍ石仇知ㆍ凡尹、豐山官奴李同、順興軍士黃緻ㆍ辛克長、女人宮女楊氏ㆍ者介ㆍ李午妻阿加之、巫女龍眼ㆍ佛德ㆍ內隱德ㆍ德非。】
地名: 昌寧 (慶尚道, 縣（監）)
年: 1798.0

○辛酉/召見右議政李秉模、備局有司堂上李時秀ㆍ趙鎭寬、戶曹判書金華鎭、宣惠廳堂上鄭民始、吏曹判書金載瓚、曾經統制使漢城判尹李敬懋、行大護軍趙心泰、漢城左尹徐有大、嶺南御史呂駿永。 駿永進書啓, 慶尙道觀察使李亨元、永川郡守沈公著、密陽府使尹㬘、大邱判官洪履簡、柒谷前府使尹養儉、義城縣令金喆淳、新寧縣監南正和、前縣監李龜錫, 俱以不治, 勘罪有差。 又進別單, 其一: "統穀移貿, 實爲江邊列邑難支之弊。 分排列邑, 殆無限節, 出給一兩本錢, 責捧一石實穀, 則奸吏之添給, 墨倅之憑藉, 職由於此。 勒給濫捧, 弊端不一, 每當輸納, 補縮之橫斂, 情債之增加, 又沒紀極。" 右議政李秉模覆奏曰: "統營移留, 或防或許, 蓋緣該營事勢之亦不可不念也。 向在己酉, 因統帥狀請, 限六千石許留, 而自該營運去, 各邑運納, 一切嚴禁之意, 覆啓行會, 則所當一遵無替, 而今又登於繡啓, 其不能恪守, 事之可駭, 莫此爲甚。 論其事情, 則移貿一節, 恐難一切永塞。" 上, 以問曾經統帥人。 漢城判尹李敬懋曰: "統營支放之需二萬餘石, 專靠於三道耗條, 而竝與嶺南之山郡耗條, 發賣換貿於本道中沿江海各邑。 外此坐運之術, 誠非智慮之所可施矣。 以嶺南之廣, 限萬石移貿, 何足爲弊於民邑乎?" 大護軍趙心泰曰: "該營事勢, 歲辦二萬石穀物, 然後可以排比, 而取價於湖, 移貿於嶺, 此不可一切嚴防。 從今以後, 該營與各邑, 違越定數, 憑藉立本之弊, 隨現論勘。" 秉模曰: "先以別單辭意, 嚴關査問於該營, 使之無敢漫漶, 從實報來後稟處。" 從之。 其一: "漕倉米之數千石除留, 法意有在, 而船格什物, 皆以本色, 則雖在年豐歇價之時, 自有沾漑之道矣。 一自地部換貿之後, 擧皆失望, 無以爲利。 外受之弊, 尤甚於換貿。 本邑大米, 數亦不敷, 乃以荒租準折, 出給民間, 使以米一石價七兩二錢, 備給貢人, 荒租二石七斗零, 價不過數三兩, 而餘數公然勒徵於窮春顑頷之民, 則除留外受, 非但船人之害, 亦爲邑民之害。" 右議政李秉模啓言: "除留米換貿, 極涉苟簡, 前後筵席, 屢奉變通之聖敎, 而該曹需用, 姑不得方便之道, 因循至今。 今見繡啓, 益知其弊多端。 請退究劃代之策, 追後稟處。" 上, 以詢戶、惠堂及有司堂上, 戶曹判書金華鎭、宣惠廳堂上鄭民始、有司堂上李時秀ㆍ趙鎭寬, 皆言其當罷。 秉模曰: "諸議別無異同, 畢竟革罷, 恐不可已矣。" 上曰: "除留米設置之本意何如, 則京司之反爲換貿, 換貿之外, 更有外受之弊? 若不換貿, 則自可如式, 除留事面可正, 諸弊皆祛。 自今度支換貿名色, 特爲革罷。" 其一: "刑具分寸, 載在金石, 而以內下營造尺, 逐邑摘奸, 則所謂刑具, 多不中式。" 右議政李秉模覆奏曰: "繡啓所論刑具之未準法尺, 良由木尺之邑各不同。 請令該曹, 造送鍮尺於該道, 仍令準此造置於各閫、邑、鎭、驛, 俾無過不及之弊。" 上曰: "度支所在鍮尺, 卿其取來, 較正於典則尺度, 下送八道四都, 仍令道臣, 依所下尺度, 一一頒給管下邑鎭後狀聞。 此後繡行, 以今頒尺度有無考察事, 添書繡行事目。" 其一: "密陽後漕倉設立之時, 江水深闊, 裝載甚易, 壬子大水之後, 山頹沙積, 便成淺灘, 以小小葉船, 分運出海, 遲滯逗遛之弊, 實爲悶然。 金海地形, 臣雖不得目覩, 險處在後, 水勢甚便, 裝載之路, 實爲平順。 船人之言若此, 則利害之分可知, 移此設彼, 恐無不可。" 右議政李秉模覆奏曰: "金海移倉之論, 已自壬子之前, 而人見參差, 至今仍置, 繡衣目見形便, 有此論列。 曾經道臣, 亦多登筵, 請下詢處之。" 上, 以詢曾經道臣人。 右承旨李泰永曰: "後漕倉之當初設置於三浪江口, 未知何所取。 而距海門十餘里, 地隘灘淺, 各邑稅米, 捧於倉庭, 輸於海船, 耗費及遲滯之弊, 不一而足。 金海旣是接境, 而海邊可合設倉處, 亦有數處, 今若審其利害, 定其移建, 則所屬各邑, 亦必樂從矣。" 秉模曰: "前道臣之論, 亦以移設爲便。 而事係審愼, 請更令本道, 條列形便, 具意見論理狀聞稟處。" 從之。 居數月, 慶尙道觀察使李義綱狀啓言: "金海、梁山, 以其輸納之便近, 民情自願, 密陽、玄風、昌寧、靈山, 以其水路之稍遠, 擧皆不願。 今若移倉於金海
              竹島, 使數三百里外屬邑人, 擔當轉輸, 則許多錢穀, 分載幾隻小艇, 而散泊他境, 貿連多日。 則其視鵲院, 移載難易便否, 不啻懸殊, 營建物力, 亦難措劃, 請仍舊。" 秉模曰: "金海移倉, 願者少而不願者多, 移建物力, 亦多難辦, 此等不急之務, 今姑置之爲宜。" 從之。 其一: "金海府
              鳴旨島, 卽産鹽處, 而設蒜山倉於該府, 劃付米一千石, 留作本米, 分給島民, 米一石捧鹽三石, 名曰公鹽。 而春秋分捧三千石, 到泊洛東, 以七兩定價發賣, 合爲一萬七千八百兩, 婢貢給代及巡營需用之資, 卽其規式。 而所謂七兩定價之後, 監色輩之私貿後鹽者, 必與公鹽, 同爲發賣, 以規後利, 故公鹽收捧之前, 島民之柴水, 一切痛禁, 此爲島民之弊, 公鹽上江後, 私商之載運者, 不得賣買, 此爲私商之弊。 有此兩弊之故, 公鹽未發賣之時, 嶺底各邑, 不得食鹽, 此爲嶺民之弊。" 右議政李秉模啓言: "鳴旨島鹽弊, 島民與嶺底各邑之民, 有口輒言, 而其實則效害相參。 島民若非巡營之力, 則各閫、邑、鎭之留販, 勢無以支當, 上流運鹽之數, 亦難保其廣布, 此實民人輩, 見一偏而未見一偏之說也。 極不過七兩之定, 可謂公私俱便, 而如有增價之說, 復入按廉之行, 則該道臣隨現重勘。" 從之。 其一: "壬子川浦之近萬結還實, 卽南民切骨之冤。 而臣之潛行, 適在春耕之時, 遍察壠畝之間, 則雖尺土片壤, 無不起墾。 壬子川浦非沙石堆積者外, 決無不起之理, 而民人號訴, 吏輩稱冤, 輒以白徵, 動爲口實。 愚氓固無知識, 而許多起實者, 必爲土豪奸吏之囊橐。 臣於永川出道時, 考閱災冊, 則今災一百五十結, 不入分俵中, 故嚴覈委折, 則或歸流來舊陳, 或稱癸丑還起。 顧今列邑, 雖行査陳, 所得者不過書員輩零瑣之物, 許多隱漏, 自在不論。" 右議政李秉模覆奏曰: "前道臣李泰永, 降續勸耕之請, 卽統指陳田, 非謂癸丑還起, 而營邑混淪看得。 爲今之道, 但當許其當免, 査其還起, 移此充彼, 將西補東, 無使癸丑還起之說, 復行於民間而已。 今觀繡啓, 可知營邑之尙未分曉, 謹將昨年判付及前後事實, 嚴明面飭於新道臣。" 上, 以問曾經道伯人, 右承旨李泰永曰: "臣之年前, 以陳土之降等限年, 有所狀請蒙允, 而時卽遞任, 未當秋務矣。 近聞守令或不無疑眩, 多以爲癸丑還起, 同在其中云。 旣稱還起, 卽非降續。 此不難知之事, 而不爲區別, 混同擧論, 則吏奸民怨, 其將去益滋甚矣。" 上曰: "依右相所奏爲之。 而癸丑還起, 爲嶺民切苦之瘼云, 故昨年飭敎至嚴, 且於其後狀啓, 又下別般飭敎, 俾勿更煩朝廷。 到今更以此事入於繡啓, 筵退後別關嚴飭, 須勿如前混淪。 至於前伯所請降績一款, 段落各異, 此亦區別知委。"
地名: 泗川 (慶尚道, 縣（監）)
年: 1411.0

○命議政府曰: "外方從便朴蔓、任純禮、許衡、楊得春、權錙、朴文崇、裵鴻漸、成翀、崔湜, 慶尙道
              東萊付處李種善, 泗川付處趙末通, 全羅道
              完山付處朴謨, 光州付處柳厚等, 京外從便; 東北面鏡城充軍韓冲謙、李原奇、金達、金用禮、朴林秀, 豐海道
              豐州徒役崔天甲、金涇, 瓮津徒役李天幹、洪德生, 海州營直僧寶元, 長淵徒役一老及爲奴趙雅、趙須等, 竝放宥。" 議政府駁之, 不卽奉行, 上言: "任純禮、朴蔓專制方面, 不能弭壬午之事; 趙末通爲近侍而匿逆賊; 趙順和、柳沂之父厚、趙瑚之子須ㆍ雅, 又不可宥者也。" 從之, 其餘皆宥。
地名: 泗川 (慶尚道, 縣（監）)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 泗川 (慶尚道, 縣（監）)
年: 1453.0

○李賢老黨附於瑢, 日夜謀構世祖, 無所不至。 嘗以兵曹正郞, 受人財賄, 濫授官職, 事發貶逐, 蒙宥還京。 瑢以賢老知風水之術, 屬議政府, 薦爲文宗山陵都監郞廳, 遂爲繕工副正。 賢老擅減丁夫, 收綿布, 遣沿海諸邑丁夫, 廣索海錯, 新作什器, 每山陵提調來會禮賓寺, 公饌纔設, 賢老親捧私具換設, 攘臂自誇。 世祖與瑢、皇甫仁、金宗瑞, 俱以提調, 往來陵所。 賢老夜則潛詣於瑢及政府下處, 盛陳酒饌, 常呼瑢爲我大君。 自世祖鞭賢老之後, 政府之附瑢者及瑢門客, 益懷疑懼, 日夜聚謀。 且觀魯山幼沖, 柄歸政府, 政府及要地, 皆瑢羽翼, 轉相汲引。 賢老落職, 從忠淸道觀察使安完慶、體察使鄭苯至忠州, 未及下馬, 捕者捽下, 縛置墻陰。 從者索酒饋之, 賢老曰: "不意吾縛在墻陰飮酒耶。" 賢老性姦詐多謀, 謟侫好利, 常欲立奇節。 又好陰陽秘術、射御兵略, 誇詫其才, 動引古昔名人自比。 與人言, 必聳肩張拱, 假作聲氣, 旁若無人。 凡細碎之事, 必尙詭異, 名其奴造笠者曰草工, 造鞋者曰革工, 爐冶者曰金工, 對人呼召, 恬不爲愧。 誘致群不逞之人, 奴僕使之, 彼亦承風望旨, 奔走服役, 猶恐或後。 嘗謫泗川, 衣裳器物無慮數十駄, 悉令健僕掌之, 實非家僮也。 至是, 從行者亦多, 及誅四散。 其爲人狐媚狙詐, 陰兇桀黠, 無與爲比。 其僚姜希顔戒子弟曰: "勿近此子, 終非得死牖下者。 吾嘗見此子髑髏有血糢糊之狀, 何物老媪卵育此子歟?"
地名: 泗川 (慶尚道, 縣（監）)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 泗川 (慶尚道, 縣（監）)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"
地名: 泗川 (慶尚道, 縣（監）)
年: 1467.0

○慶尙道體察使曺錫文等啓曰: "臣等觀本道諸鎭置軍便否, 若於晋州鎭, 合泗川鎭軍, 置二旅; 安東、尙州兩鎭, 設節度副使, 置二旅; 迎日鎭, 合寧海鎭, 置二旅; 東萊、熊川兩鎭, 各置三旅; 巨濟、南海兩鎭, 各置二旅; 左右道節度使營, 各置四旅, 則庶幾應援得宜, 兵勢益壯, 實爲長策。 但南海鎭, 環海絶島, 四面受敵, 而常以縣南城峴爲賊路要衝, 悉軍以禦。 官府糧餉兵器, 則皆在城中, 而無一人守之, 殊失措置。 請自今謹烽燧遠斥候, 令軍士盡守城中。" 又啓: "密陽府
              守山堤屯田農夫, 請以本府居諸司奴七十名, 除番上役之。 農牛勿令諸邑分養, 而用屯田之穀, 養於本府。 監考等, 如有盡心農務, 得穀萬石者, 論賞; 其不致意, 所得最少者, 科罪。 又以省峴道察訪, 兼任監之。" 皆從之。
地名: 泗川 (慶尚道, 縣（監）)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 泗川 (慶尚道, 縣（監）)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"
地名: 泗川 (慶尚道, 縣（監）)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"

○刑曹據慶尙道觀察使啓本啓: "固城縣民金甫元等五十餘人, 避役逃居晋州、泗川之界, 本邑發差追還, 甫元聚徒百餘人, 裂衣爲旗, 假作形名, 指揮其衆, 拒敵官差。 但事在赦前。" 命院相議之。 鄭麟趾議: "甫元等情涉叛逆, 不可以經赦原之。 爲首者置之極刑, 其餘全家徙邊爲便。" 鄭昌孫、申叔舟、韓明澮、洪允成、曺錫文、金礩、尹子雲、成奉祖議: "甫元等假作形名, 聚徒拒官差, 當論以叛逆。 然已經赦宥, 不可依律科斷, 其爲首者, 全家屬平安道館驛奴婢, 同謀者屬驛吏, 以懲奸猾。" 從昌孫等議。
地名: 泗川 (慶尚道, 縣（監）)
年: 1482.0

○御經筵。 講訖, 持平李義亨啓曰: "濟州流移人民, 多寓於晋州、泗川地面, 不載戶籍, 出沒海中, 學爲倭人言語衣服, 侵掠採海人民, 請推刷還本。" 上問左右領事尹弼商、知事李克增, 對曰: "義亨之言然矣, 流移之民, 來寓晋州等地, 往來海中, 似若倭奴, 若聞推刷, 則便浮于海, 刷還爲難。" 上曰: "此則濟州守令之過也。 何不撫其民, 使之流移乎? 令觀察使推刷可矣。" 獻納李從允啓曰: "下三道訓導, 率皆幼學, 儒生恥受業, 有乖興學之意, 以生員、進士, 充差爲便。 且試才入格者, 類皆初學, 而授師長之任, 甚不可。" 上問左右。 弼商對曰: "以生員、進士, 盡授其任, 則難矣。 令觀察使當巡行, 先講訓導, 次講儒生, 則不學者自無矣。" 克增曰: "以生員、進士, 盡授訓導似難, 若願爲訓導者, 則可授矣, 不欲者, 則不可强授。" 侍講官李昌臣曰: "臣以爲: ‘文科鄕漢城試入格者除授, 則不乏其人矣。" 從允曰: "世宗朝, 無訓導之職, 縣有學長, 以年老有學文者爲之, 郡有敎導, 以生員、進士爲之, 府有敎授, 以文臣除之, 未聞以幼學授訓導也。 今則非徒幼學也, 諸司書吏去官者, 亦得拜焉, 儒生其肯尊敬, 而受業乎? 自今書吏去官者, 勿授何如?" 克增曰: "書吏, 乃歲貢與三丁一子者也。 若學文, 則授之何害? 若禁之, 則有妨仕路。" 上曰: "觀察使嚴其考講, 吏曹詳其試才可矣。"
地名: 泗川 (慶尚道, 縣（監）)
年: 1513.0

○晋州、咸安、固城、巨濟、泗川、漆原大雷, 又有赤白煙氣, 移時乃滅。 傳曰: "災變如此, 必有所召。 此似兵象。 倭奴變詐不測, 不可不慮。 心甚未安。"